[pic] | AZ EURÓPAI KÖZÖSSÉGEK BIZOTTSÁGA |

Brüsszel, 30.10.2008

COM(2008) 717 végleges

2008/0208 (CNS)

Javaslat:

A TANÁCS RENDELETE

a tagállamok fizetési mérlegéhez középtávú pénzügyi támogatási mechanizmus eszköz létrehozásáról szóló 332/2002/EK rendelet módosításáról

(előterjesztő: a Bizottság)

INDOKOLÁS

1. A 332/2002/EK tanácsi rendelet létrehozott egy, a tagállamok fizetési mérlegéhez középtávú pénzügyi segítségnyújtást biztosító eszközt, amely felváltotta az 1969/88 tanácsi rendelet által meghatározott korábbi eszközt. Ez az eszköz hajtja végre a Szerződés 119. cikkében meghatározott mechanizmust, amely révén a Közösség kölcsönös segítséget nyújthat egy olyan tagállamnak, amely „ a fizetési mérlege tekintetében a fizetési mérleg egészének egyensúlyhiányából vagy a rendelkezésére álló deviza típusából adódóan nehézségekkel küzd vagy ilyen nehézségek bekövetkezése komolyan fenyegeti ”, feltéve, hogy ez a tagállam nem tartozik az euroövezetbe.

2. A 2002 februárjában elfogadott, fent említett rendelet a korábbi rendeletben meghatározott 16 milliárd EUR összegű küszöbértéket 12 milliárd EUR-ra csökkentette. Ez a határozat összhangban volt a kedvezményezettek lehetséges számának jelentős csökkenésével, mivel abban az időszakban csak három tagállam nem tartozott az euroövezetbe. Bár a (8) preambulumbekezdés megemlítette, hogy ez az összeg „ megfelel (…) és egyben figyelembe veszi az Európai Unió eljövendő bővítéseit”, a nemzetközi pénzügyi helyzet alakulása alapján azonban ma már megállapítható, hogy ez az összeg elégtelennek bizonyulhat, ha számos tagállamnak jelentős, a Közösség által nyújtandó középtávú pénzügyi támogatásra van szüksége. Ajánlatos ezért ezt a felső határt 25 milliárd EUR-ra emelni annak érdekében, hogy jelentős mértékben megnövekedjen az Európai Unió képessége az euroövezeten kívüli tagállamok esetleges támogatási igényeinek kielégítésére.

3. Ajánlatos továbbá külön eljárást megállapítani ahhoz, hogy a felső határt módosítani lehessen, amennyiben sürgős igény merül fel ilyen határozat meghozatalára, mivel a jelenlegi eljárás – amely a Szerződés 308. cikkének megfelelő eljárás alkalmazásával magának a 332/2002 rendeletnek a módosítását írja elő – nem teszi lehetővé a nagyon gyors cselekvést, amelyre pedig a piacok rendkívüli zavarai esetén szükség lehet. A Bizottságnak a Tanácstól felhatalmazást kell kapnia, hogy a Gazdasági és Pénzügyi Bizottságnak (EFC) a módosítás sürgősségére és a bevezetendő új felső határra vonatkozó véleményét megkapva a felső határ módosításáról dönthessen. A felső határ módosításának rendes eljárása ezért fennmaradna arra az esetre, ha nincs szükség sürgős változtatásra, vagy ha az EFC kifogásolja a sürgősségi eljárás alkalmazását vagy nem ért egyet a felső határként bevezetendő új összeggel.

2008/0208 (CNS)

Javaslat:

A TANÁCS RENDELETE

a tagállamok fizetési mérlegéhez középtávú pénzügyi támogatási mechanizmus eszköz létrehozásáról szóló 332/2002/EK rendelet módosításáról

AZ EURÓPAI UNIÓ TANÁCSA,

tekintettel az Európai Közösséget létrehozó szerződésre és különösen annak 308. cikkére,

tekintettel a Bizottságnak a Gazdasági és Pénzügyi Bizottsággal folytatott konzultációt[1] követően benyújtott javaslatára,

tekintettel az Európai Parlament véleményére[2],

tekintettel az Európai Központi Bank véleményére,

mivel:

(1) Az euroövezeten kívüli tagállamok nagy száma és az a lehetőség, hogy a jelenlegi világméretű pénzügyi válság miatt számos tagállamnak igénye lehet a Közösség középtávú pénzügyi segítségnyújtására, szükségessé teszi, hogy a tagállamoknak nyújtható hitelek rendelkezésre álló összege tekintetében a 332/2002/EK rendeletben megállapított felső határ jelentős mértékben növekedjen.

(2) Az említett felső határ jövőbeli módosítására vonatkozóan ad hoc eljárást kell előírni azért, hogy javuljon a Közösség képessége a gyors cselekvésre, ha a pénzügyi környezet olyan jelentős módon változik, hogy az befolyásolja a tagállamok esetleges támogatási szükségletének teljes összegét.

(3) A 332/2002/EK rendeletet ezért ennek megfelelően módosítani kell,

ELFOGADTA EZT A RENDELETET:

1. cikk

A 332/2002/EK rendelet 1. cikke a következőképpen módosul:

Az (1) bekezdésben a második albekezdés helyébe a következő szöveg lép:

„Az eszköz alapján a tagállamoknak nyújtható hitelek rendelkezésre álló összegét 25 milliárd EUR tőkeösszegre kell korlátozni.”;

A szöveg a következő (3) bekezdéssel egészül ki: „Amennyiben a pénzügyi környezet jelentős romlása miatt számos tagállamnak sürgősen a Közösség középtávú pénzügyi segítségnyújtására van szüksége, a Bizottság – miután megkapta a Gazdasági és Pénzügyi Bizottság (EFC) véleményét a felső határ módosításának sürgősségéről és magáról a módosított felső határról – a felső határ módosításáról határozhat. Az új felső határ az Európai Unió Hivatalos Lapjában való kihirdetését követő napon lép hatályba.”

2. cikk

Ez a rendelet az Európai Unió Hivatalos Lapjában való kihirdetését követő napon lép hatályba.

Ez a rendelet teljes egészében kötelező és valamennyi tagállamban közvetlenül alkalmazni kell.

Kelt Brüsszelben, 2008. december xx-án/-én.

a Tanács részéről

az elnök

[1] HL C […], […], […] o.

[2] HL C […], […], […] o.